CELEX: 52014PC0627
Language: hu
Date: 2014-10-13
Title: Javaslat A TANÁCS HATÁROZATA a 2011-es kiterjesztett ellenőrző program (Enhanced Survey Programme, ESP) előírásai módosításainak a Tengerészeti Biztonsági Bizottság 94. ülésén történő elfogadása tekintetében az Európai Unió nevében képviselendő álláspontról

|
			
		
		
		52014PC0627
		
			Javaslat A TANÁCS HATÁROZATA a 2011-es kiterjesztett ellenőrző program (Enhanced Survey Programme, ESP) előírásai módosításainak a Tengerészeti Biztonsági Bizottság 94. ülésén történő elfogadása tekintetében az Európai Unió nevében képviselendő álláspontról /* COM/2014/0627 final - 2014/0291 (NLE) */
			
				
		
		
			
			   	INDOKOLÁS
1.           BEVEZETÉS
1.1.        A Bizottság e javaslata az IMO
Tengerészeti Biztonsági Bizottsága 94. ülésén a 2011-es kiterjesztett
ellenőrző program (Enhanced Survey Programme, ESP) előírásainak
az alábbi módosításai kapcsán képviselendő uniós álláspont meghatározására
vonatkozik.
1.2.        A Nemzetközi Tengerészeti
Szervezet (IMO) állapotminősítési rendszere képezi (Condition Assessment
Scheme, CAS) a 15 évnél idősebb hajók alaposabb vizsgálatának keretét. Az
ömlesztettáru-szállító hajók és a kőolajszállító tartályhajók
vizsgálatakor alkalmazandó kiterjesztett ellenőrző program határozza
meg az ilyen alaposabb vizsgálat elvégzésének módját. Mivel az
állapotminősítési rendszer célja elérésére a kiterjesztett
ellenőrző programot használja, az állapotminősítési rendszer
hivatkozik a kiterjesztett ellenőrző programra, mint megfelelő
eszközre. Az ESP-ben szereplő előírások e módosításainak célja az ESP
előírásainak összhangba hozása a Hajóosztályozó Társaságok Nemzetközi
Szövetsége (IACS) jelenlegi gyakorlatával, valamint lehetővé tenni azt,
hogy a tartályhajók hidraulikus próbáját a hajó személyzete bizonyos feltételek
mellett – az ilyen próba felügyelő jelenlétében történő elvégzése
helyett – a parancsnok irányításával elvégezhesse.
1.3.        E módosítások az MSC 93/22/Add.3
jelzetű dokumentum 22. mellékletében szerepelnek. A Tengerészeti
Biztonsági Bizottság 93. üléséről készített jelentés (MSC 93/22) 10.8.
pontja értelmében e módosításokat a Tengerészeti Biztonsági Bizottság 94.
ülésén fogják elfogadni.
2.           AZ IMO-MÓDOSÍTÁSOK
ELFOGADÁSA
2.1.        A 2011-es kiterjesztett
ellenőrző program előírásai módosításainak elfogadása
E módosításokat a Tengerészeti Biztonsági
Bizottság 2014. május 14–23-i 93. ülésén jóváhagyták, és várhatóan az említett
bizottság 2014. november 17–21-i 94. ülésén fogadják el.
2.2.        Elfogadás és hatálybalépés 
Az említett bizottság általi jóváhagyásuk és
elfogadásuk után a fenti módosításokat az IMO főtitkára az érintett
szerződő felek elé terjeszti annak érdekében, hogy azok e
módosításokat magukra nézve kötelezőknek ismerhessék el.
3.           VONATKOZÓ UNIÓS JOGSZABÁLYOK
ÉS AZ UNIÓS HATÁSKÖR
3.1.        A 2011-es kiterjesztett
ellenőrző program előírásainak módosításai
Az egyhéjazatú olajszállító tartályhajókra
alkalmazandó kettős héjazatra vagy azzal egyenértékű szerkezeti
megoldásra vonatkozó követelmények gyorsított bevezetéséről szóló
530/2012/EU rendelet[1]
célja a 73/78 MARPOL kettős héjazatra vagy azzal egyenértékű
szerkezeti megoldásra vonatkozó, a rendelet 3. cikkében meghatározott
követelményeinek az egyhéjazatú olajszállító tartályhajókra történő
alkalmazásának gyorsított bevezetése, valamint a nehézolaj szállításának
tilalma a tagállami kikötőkbe tartó vagy azokból kifutó egyhéjazatú
olajszállító tartályhajókban.
A rendelet értelmében az IMO
állapotminősítési rendszerét (CAS) minden tizenöt évnél régebbi
egyhéjazatú olajszállító tartályhajóra alkalmazni kell. Az 5. cikk értelmében
az ilyen tartályhajóknak meg kell felelniük a CAS-nak, a 6. cikk pedig ez
utóbbit a 2002. október 11-i 99(48) MEPC-határozattal és a 2003. december 4-i
112(50) MEPC-határozattal módosított 2001. április 27-i 94(46)
MEPC-határozattal elfogadott állapotminősítési rendszerként határozza meg.
Az ömlesztettáru-szállító hajók és a kőolajszállító tartályhajók
vizsgálatakor alkalmazandó kiterjesztett ellenőrző program határozza
meg ezen alaposabb vizsgálat mikéntjét. Mivel a CAS az ESP-t alkalmazza célja
elérése érdekében, az ESP vizsgálatainak bármely módosítása az 530/2012/EU
rendelettel közvetlenül és automatikusan alkalmazandó. 
Vagyis a Tengerészeti Biztonsági Bizottság 94.
ülésén elfogadásra kerülő, azt ESP előírásait módosító rendelkezések
az 530/2012/EU rendelet alkalmazása révén érintik az uniós jogszabályokat.
3.2.        Összefoglalás
A fentiekben említett uniós jogra tekintettel a
Bizottság úgy véli, hogy a fent idézett, a Tengerészeti Biztonsági Bizottság
94. ülésén várhatóan elfogadásra kerülő módosítások az EUMSZ 3. cikkének
(2) bekezdése alapján az Unió kizárólagos hatáskörébe tartoznak, amennyiben a
szóban forgó nemzetközi eszközök elfogadása érinti a közös szabályokat. 
A kialakult egységes joggyakorlattal összhangban a
tagállamok nem jogosultak olyan kötelezettségeket vállalni – még ha az Unió nem
is tagja az IMO-nak –, amelyek valószínűsíthetően érintik a
Szerződések célkitűzéseinek elérése érdekében meghozott uniós
szabályokat, kivéve, ha arra tanácsi határozat vagy bizottsági javaslat
felhatalmazza őket. 
4.           KÖVETKEZTETÉS
A Bizottság ezért tanácsi határozatra irányuló
javaslatot terjeszt elő az 1.2.–1.3. pontban említett, a Tengerészeti
Biztonsági Bizottság 94. ülésén várhatóan elfogadásra kerülő módosítások
tekintetében az Európai Unió nevében képviselendő álláspontról.    
2014/0291 (NLE)
Javaslat
A TANÁCS HATÁROZATA
a 2011-es kiterjesztett ellenőrző
program (Enhanced Survey Programme, ESP) előírásai módosításainak a
Tengerészeti Biztonsági Bizottság 94. ülésén történő elfogadása tekintetében
az Európai Unió nevében képviselendő álláspontról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 100. cikke (2)
bekezdésére és 218. cikke (9) bekezdésére,
tekintettel az Európai Bizottság javaslatára,
mivel:
(1)       Az Európai Unió tengeri
közlekedési ágazatra irányuló intézkedéseinek a tengeri közlekedés
biztonságának javítását kell szolgálniuk.
(2)       Az IMO Tengerészeti
Biztonsági Bizottsága 93. ülésén elfogadták a 2011-es kiterjesztett
ellenőrző program előírásainak módosításait. Ezek a módosítások
várhatóan elfogadásra kerülnek a Tengerészeti Biztonsági Bizottság 2014
novemberében tartandó 94. ülésén.
(3)       A 2011-es kiterjesztett
ellenőrző program előírásainak e módosításai az ESP
előírásait a hajóosztályozó társaságok gyakorlatával kívánják összhangba
hozni, valamint lehetővé tenni azt, hogy a tartályhajók hidraulikus
próbáját a hajó személyzete bizonyos feltételek mellett – az ilyen próba
felügyelő jelenlétében történő elvégzése helyett – a parancsnok
irányításával elvégezhesse. 
(4)       Az 530/2012/EU európai
parlamenti és tanácsi rendelet[2]
5. és 6. cikke kötelezővé teszi az IMO
állapotminősítési rendszerének (CAS) alkalmazását minden tizenöt évnél
régebbi egyhéjazatú olajszállító tartályhajó esetében. Az ömlesztettáru-szállító
hajók és a kőolajszállító tartályhajók vizsgálatakor alkalmazandó
kiterjesztett ellenőrző program határozza meg ezen alaposabb
vizsgálat mikéntjét. Mivel a CAS az ESP-t alkalmazza célja elérése érdekében,
az ESP vizsgálatainak bármely módosítása az 530/2012/EU rendelettel
automatikusan alkalmazandó. 
(5)       Az Unió sem az IMO-nak nem
tagja, sem az egyezményeknek, sem a vonatkozó előírásoknak nem részes
fele. A Tanácsnak tehát fel kell hatalmaznia a tagállamokat arra, hogy
képviseljék az Unió álláspontját, és a szóban forgó módosításokat magukra nézve
kötelezőknek ismerjék el,
ELFOGADTA EZT A HATÁROZATOT: 
1. cikk
(1)                   
Az Uniónak a Tengerészeti Biztonsági Bizottság 94.
ülésén azt az álláspontot kell képviselnie, hogy egyetért a 2011-es kiterjesztett
ellenőrző program (Enhanced Survey Programme, ESP) előírásainak
az MSC 93/22/Add.3 jelzetű dokumentum 22. mellékletében foglalt
módosításai elfogadásával.
(2)                   
Az Uniónak az (1) bekezdés szerinti álláspontját az
IMO-tagsággal rendelkező tagállamok az Unió érdekében együttesen eljárva
képviselik.
(3)                   
Az álláspontot érintő alaki, illetve
kismértékű változtatások az álláspont módosítása nélkül is elfogadhatók.
2. cikk
A Tanács a tagállamokat felhatalmazza, hogy az 1.
cikk (1) bekezdésében említett módosításokat – az Unió érdekét szem előtt
tartva – magukra nézve kötelezőnek ismerjék el.
3. cikk
Ennek a határozatnak a tagállamok a
címzettjei.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL L 172., 2012.6.30., 3. o.
[2]               Az Európai Parlament és a Tanács 530/2012/EU rendelete a
kettős héjazatú vagy azzal egyenértékű szerkezeti megoldással
rendelkező egyhéjazatú olajszállító tartályhajók gyorsított
bevezetéséről 
(HL L 172.,
2012.6.30., 3. o.).